與松林道人求竹栽
作者：周紫芝
朝代：宋

paragraphs: 人生殊臭味，不異蕕與薫。
歲晚期金蘭，矯矯惟此君。
緬懷古招提，脩竹如雲屯。
道人淡無與，所居竹爲羣。
餘陰滿窗戶，肯惜爲我分。
他年蝸牛廬，浄几横清芬。
疏疏便可意，靄靄亦足欣。
千畝不足侯，萬夫寧是軍。
客問有何好，仰屋不必言。
幽徑儻可開，遲子日款門。